ฟอลคอนบุกตลาดสุขภาพจ่ายเบี้ยต่ำสุด2หมื่น
ฟอลคอน บุกตลาดประกันสุขภาพ คุ้มครองยาว 80 ปี ไม่เปลี่ยนเงื่อนไขกลางทางแม้เป็นโรค
27 มี.ค. 2558

ฟอลคอน บุกตลาดประกันสุขภาพ คุ้มครองยาว 80 ปี ไม่เปลี่ยนเงื่อนไขกลางทางแม้เป็นโรค
นางโสภา กาญจนรินทร์ ประธานเจ้าหน้าที่บริหาร บริษัท ฟอลคอนประกันภัย เปิดเผยว่า บริษัทได้เปิดตัวแบบประกันสุขภาพตัวใหม่ “iHealth Plus” (ไอเฮลท์ พลัส) เพื่อตอบสนองความต้องการของลูกค้าที่หันมาดูแลและใส่ใจสุขภาพมากขึ้น มีจุดเด่นอยู่ที่การให้ลูกค้าดูแลสุขภาพตัวเองไปพร้อมกับการรักษา โดยให้มีโปรแกรมตรวจสุขภาพ พร้อมเงื่อนไขการรับประกันภัยต่อเนื่องไปจนถึงอายุ 80 ปี โดยไม่มีการเพิ่มเงื่อนไขที่ให้มีข้อยกเว้น ในกรณีที่ผู้เอาประกันเจ็บป่วยระหว่างช่วงระยะเวลาเอาประกัน กำหนดค่าเบี้ยเริ่มต้นที่ 2 หมื่นบาท และให้ความคุ้มครอสูงสุดถึง 6 ล้านบาท  
“เป็นครั้งแรกที่เราเริ่มขายแบบประกันสุขภาพ ซึ่งเรานำต้นแบบมาจากบริษัทในเครือที่มาเลเซีย และเป็นแบบประกันที่พัฒนาขึ้นมาเพื่อตอบโจทย์ลูกค้าที่ต้องการซื้อประกันสุขภาพจริงๆ และมั่นใจได้ว่าความคุ้มครองที่มีให้กับลูกค้าจะตอบสนองกับค่ารักษาพยาบาลที่เกิดขึ้นได้ไปถึงอีก 5-10 ปีข้างหน้า โดยคาดว่าภายใน 3 ปีนี้ จะได้เบี้ยจากประกันไอเฮลท์ พลัส ประมาณ 250 ล้านบาท เริ่มจากปีนี้ที่คาดว่าจะได้เบี้ยประมาณ 50 ล้านบาท” นางโสภา กล่าว
อย่างไรก็ตาม ในปีนี้บริษัทตั้งเป้าเติบโตไว้ที่ 13% หรือทำเบี้ยได้ประมาณ 1,761 ล้านบาท มีกำไรประมาณ 100 ล้านบาท แบ่งเป็นเบี้ยจากลูกค้าองค์กร 1,121 ล้านบาท มีสัดส่วน 65%  และเบี้ยจากลูกค้ารายย่อย 640 ล้านบาท มีสัดส่วน 35%  โดยตั้งเป้าทำเบี้ยจากลูกค้าองค์กรและลูกค้ารายย่อยให้มีสัดส่วนที่เท่ากันอย่างละ 50% ให้ได้ภายใน 3 ปีข้างหน้า เพื่อให้เกิดความสมดุล 
ทั้งนี้ ในปีที่ผ่านมาบริษัททำเบี้ยได้ 1,556 ล้านบาท เติบโต 5% เมื่อเทียบกับปี 2556 แบ่งเป็นเบี้ยประกันภัยทรัพย์สิน 731 ล้านบาท ประกันภัยรถยนต์ 298 ล้านบาท ประกันประเภทอื่น 527 ล้านบาท